Wayabero

Wayabero ta tradicionalmente un articulo di paña di hende homber. E camisa ta wordo bisti sea casual of formal den clima calor y humido. E ta un simbolo cultural, politico, y social cu ta refleha e identidad Latino Americano a traves di tempo y espacio.

 Etimologia 
'Wayabero' ta fia di e palabra Spaño, guayabero, un referencia na cunukeronan cu tabata bisti e wayabero y cosecha guyaba (Spaño: guayaba). Originalmente yama yayabera, un referencia na e luga unda e camisa a origena, riu Yayabo. 

 Nomber alternativo 
E wayabero ta wordo bisti mundialmente y esaki ta trece cune varios nomber:
 Na Republica Dominicana e ta ser yama chacabana
 Na paisnan caribense di Trinidad y Tobago, Bahamas, Barbados, Jamaica, U.S. Virgin Islands, y Guyana e ta yama shirt-jac door di e combinacion di shirt y jacket pa e motibo cu e wayabero di cuater saco ta parse un combinacion di un camisa y jacket di safari.
 Haiti: guayabel
 Spaña: cubanas
 Filipinas: barong tagalog 

 Produccion y detaye 
E wayabero ta tradicionalmente wordo traha door di  artesanonan individual, manera un costurera. Nan ta produci wayabero di miho calidad y den cantidadnan chikito, mientras fabricantenan ta dirigi nan mes ariba produccion di masa y materialnan mas barata. Produccion industrial a bira mas y mas e custumber. Awendia por haya fabrica di wayabero den paisnan manera, China, Mexico, Panama, y Ecuador.

Apesar di varios nomber y diseño e wayabero tin elementonan distinguibel:

 E telanan ta cla y leve, tradicionalmente shen porciento di catuna of paña di hilo, mientras na Sur Asia e telanan ta traha for di fibranan vegetal manera bambu, rami (nomber cientifico: Boehmeria nivea), y hemp. 
 Manga cortico ta mas comun cu manga largo.
 Zom horizontal, esaki ta permiti pa e camisa ta bisti pafo di e carson. 
 Dos te cu cuater saconan pa dilanti di e camisa; dos saco na e pecho y dos na e heup contra e zom. 
 Dos strepi vertical borda of di plooi ta dorna e partinan lateral di e wayabero. 
 Na cada banda, na e nivel di e zom, tin un area di ventilacion pa facilita libertad di movecion.
 Botonnan decorativo ta dorna e wayabero na diferente parti di e camisa.

Asina mes cu e wayabero Cubano y Mexicano ta parti un herencia comun, nan tin caracteristicanan poco diferente di otro:
 Estilo: Wayabero Cubano ta sinta mas los na e curpa, cu cuater saco y plooinan vertical (dos dilanti, tres patras). Wayabero Mexicano hopi biaha tin un silueta traha na midi mas structura, dos saco, y por presenta bordamento detaya cu canchi of cosinan colorido.
 Tela: Wayabero Cubano tin preferencia riba telanan leve y cu ta hala rosea, mientras e wayabero Mexicano ta incorpora tin biaha telanan mas pisa manera satin pa mas structura.
 Bordamento: Wayabero Cubano ta tipicamente demonstra patronnan geometrico of floral. Al contrario, e wayabero Mexicano tin e tendencia di ta mas vibrante cu bordamento representando animal, mata, of simbolonan cultural.
 Influencia cultural: Wayabero Cubano ta refleha influencianan colonial Spaño, mientras wayabero Mexicano ta saca inspiracion for di tradicionnan indigeno.

 Historia 
 Origen 
Tin diferente opinion tocante e origen geografico di un wayabero, algun ta indica cu e ta bin di Cuba, y otronan di Spaña, Mexico, of Filipinas. Sinembergo, evidencia historico ta sugeri cu e pana a surgi na Cuba. 

 Cuba 
Paso patria ta un mambi di machete y wayabero,
—Raúl Ferrer (1915-1993)

Na aña 1709, e ceramista, José (Joselillo) Pérez Rodríguez y su casa Encarnación Núñez García, un costurera, a yega di Granada, Spaña na provincia Sancti Spiritus na Cuba. E pareha casa a estableci nan mes canto di e riu Yayabo. Aki ta unda Encarnación a ricibi un cargamento di paña di hilo Spaño, cu su casa a pidi’e pa traha un articulo di paña den forma di un jas. Esaki a resulta den un camisa cu ta sinta los cu ta wordo bisti pafo di e carson cu saco pa dilanti pa warda tabaco y otro cosnan personal aden. 

Na siglo diesnuebe, durante e trinta aña di guera di independencia di Cuba contra reino Spaño (1868-1898), e wayabero tabata wordo bisti door di soldaatnan ariba cabay, pero como e tabata un paña mas largo y te na e heup, e machete tabata keda bou di e wayabero. Pa a resolve esaki, a adapta na cada banda cu dos habri pa facilita accesibilidad di e arma. E wayaberonan aki tabata describi mas como un jas cu un camisa. Den contrast cu e wayabero comtemporaneo, e paña di militar nan aki tabatin cuater saco contra e zom. 

Na mita di siglo binti, e wayabero cu dos saco na e pecho y dos saco contra e zom a bira popular den e centronan di Cuba, entre otro Havana. E adopcion di e wayabero door di funcionario y trahadonan di gobierno a stimula su popularidad entre habitante di e ciudad. Dia 1 di juli 1955 a wordo decreta como Dia di Wayabero na provincia Sancti Spiritus.

E produccion di wayabero Cubano a termina pa motibo di Revolucion Cubano di 1959. Esaki a resulta den e disaparicion gradual di e industria di paña di Cuba loke a crea un scarsedad di telanan di calidad y e bahada di popularidad of uzo general di e wayabero. A pesar di e cambionan cu e Revolucion a trece cune e wayabero a mantene su cubania (‘identidad Cubano’).

 Mexico 
E wayabero Mexicano ta conoci como 'camisa di Yucatan' of 'camisa di casamento', indicando su importancia pa e patrimonio cultural di Mexico. E camisa ta forma parti di bida diario principalmente den e ciudad di costa di Veracruz y peninsula di Yucatan, cual tur dos luga tin conexion historico cu Cuba. Na fin di siglo diesnuebe pa cuminsamento di siglo binti, plantadonan di agave di Yucatan, a encontra e wayabero pa prome biaha na Cuba.

Despues di e industria decay di wayabero na Cuba, fabricantenan Mexicano den ciudad di Mérida na Yucatan, na añanan 1970, a bira conoci como e productor principal di wayabero. E uzo y popularidad di e wayabero a cambia drasticamente, den añanan 1960 y 1970, na e ascencion di Fidel Castro y Luis Echevarría como presidente, kendenan a promove e uzo di e camisa den nan propio pais y internacionalmente durante ocasionnan oficial. 

 Contemporaneo 
A base di tendencianan recien, tocante e evolucion den produccion y diseño, tin un separacion clave entre e wayabero di pasado y esun contemporaneo. Esta, e introduccion di varios tipo di tela nobo y estilo, tambe diseñonan creativo y innovativo. Asina, e mercado di moda ta dirigi nan mes ariba un grupo di consumido mas diverso, por ehempel pa hende muhe, mucha, te asta pa mascota.

E wayabero contemporaneo ta traha di telanan mescla di material sintetico, un mescla di menos cu cinco porciento material sintetico por ta benificioso (p.e., pa resistencia contra beskem). Sinembargo, si e mescla di material sintetico ta mas cu cinco porciento, e ta un medida di corta gasto cu un bon produccion. Material sintetico no ta hala rosea y ta plak na e curpa ora e ta presenta cu awa. 

 Simbolismo 
e wayabero ta inverti su usuario cu un identidad Cubano
—Marilyn Miller

E alcance cultural y nificacion di e wayabero a evoluciona y surpasa Cuba. E apropiacion di e camisa pa diferente grupo, for di cunukero pa revolucionario pa Generacion Ñ, ta indica pa cada uno, un diferente identidad (p.e., Castro su bista pa e region contra exiliadonan cu ta critica e regimen di Castro). Escritornan manera Guillermo Cabrera Infante y Gabriel García Márquez tambe a uza e wayabero den literatura y como un elemento di nan mesun identidad publico, reenforsando e rol simbolico den cultura Latino Americano.

 Mira tambe 
 Cashaca

Category:Kultura